પણ એ એક વિધાને ઘણાંયના મનમાં મારા વિશેની ધારણાઓને જમીનદોસ્ત કરી મૂકી હતી. કોઈએ પ્રતિભાવમાં આશ્ચર્યથી આંખો ફાડીને મારી સામે જોવા માંડ્યું, તો કોઈકે કંઇક ભૂત તાક્યું હોય એમ મને જોઈ રહ્યા. તો કોઈ વળી ‘એવા સંબંધ’ વિષે સાંભળી મોઢું બગાડવા માંડ્યા ! એ બધાને અવગણી હું મારા ટેન્ટમાં પાછો ફર્યો, અને હ્રદયમાંથી ભૂતકાળને મનાલીની ઠંડી હવામાં જડમૂળમાંથી ઉખાડી ફેંક્યો હોય એવી નિરાંત સાથે સુવા માટે લંબાવ્યું.